De danske regioner har ingen problemer med at fremlægge, hvor stor en del af deres driftsomkostninger, der går til den private sektor. Det er nemlig en ganske stor del. Sådan lyder det nu fra formand for Danske Regioners sundhedsudvalg Ulla Astman, efter at Dansk Folkeparti har efterlyst større gennemsigtighed med, hvor stor en del af det offentliges - herunder regionernes - midler, der går til den private sektor. - Vi bruger allerede det private ganske meget. Faktisk går omkring 44 procent af vores driftsomkostninger til den private sektor, siger Ulla Astman til Ritzau med henvisning til en undersøgelse, Dansk Regioner selv har lavet over 2007. De 44 procent svarer ifølge Danske Regioners undersøgelse til omkring 35 milliarder kroner det pågældende år. - Det, synes vi, er en ganske stor del af driftsomkostningerne, så vi tager det ganske afslappet, at nogle nu vil sikre sig, at vi benytter os af den private sektor. Vi har ingen problemer med at fremlægge de tal, tilføjer Ulla Astman. De 35 milliarder kroner - eller 44 procent - dækker over alt fra ambulancekørsel og praktiserende læger til håndværkerydelser og sengelinned på hospitalerne. /ritzau/

Referat:
Hver gang de danske regioner bruger 100 kroner, går de 44 til private firmaer, viser undersøgelse.